**Έκθεση της Κοινοβουλευτικής Επιτροπής Εργασίας, Πρόνοιας και Κοινωνικών Ασφαλίσεων για τo νομοσχέδιο «Ο περί Μετονομασίας του Υπουργείου Εργασίας, Πρόνοιας και Κοινωνικών Ασφαλίσεων Νόμος του 2022»**

**Παρόντες:**

Αντρέας Καυκαλιάς, πρόεδρος Πανίκος Λεωνίδου

Χρίστος Χριστόφιας Χρίστος Σενέκης

Ονούφριος Κουλλά Ανδρέας Αποστόλου

Δημήτρης Δημητρίου Μαρίνος Μουσιούττας

Φωτεινή Τσιρίδου

Η Κοινοβουλευτική Επιτροπή Εργασίας, Πρόνοιας και Κοινωνικών Ασφαλίσεων μελέτησε τo πιο πάνω νομοσχέδιο σε δύο συνεδρίες της, που πραγματοποιήθηκαν στις 25 Ιανουαρίου και 15 Φεβρουαρίου 2022. Στην πρώτη συνεδρία της επιτροπής κλήθηκαν και παρευρέθηκαν ενώπιόν της η Υπουργός Εργασίας, Πρόνοιας και Κοινωνικών Ασφαλίσεων και εκπρόσωπος της Νομικής Υπηρεσίας της Δημοκρατίας. Το Υφυπουργείο Κοινωνικής Πρόνοιας, παρ’ όλο που κλήθηκε, δεν εκπροσωπήθηκε στη συνεδρία της επιτροπής.

Σκοπός του νομοσχέδιου είναι η μετονομασία του Υπουργείου Εργασίας, Πρόνοιας και Κοινωνικών Ασφαλίσεων σε Υπουργείο Εργασίας και Κοινωνικών Ασφαλίσεων, λόγω της σύστασης του Υφυπουργείου Κοινωνικής Πρόνοιας, το οποίο είναι αρμόδιο για θέματα κοινωνικής πρόνοιας.

Συμφώνα με τα στοιχεία που κατατέθηκαν από το Υπουργείο Εργασίας, Πρόνοιας και Κοινωνικών Ασφαλίσεων και τα οποία συνοδεύουν το υπό συζήτηση νομοσχέδιο, επισημαίνεται μεταξύ άλλων ότι με βάση σχετική απόφαση του Υπουργικού Συμβουλίου από την 1η Ιανουαρίου 2022 η υπαγόμενη στο Υπουργείο Εργασίας, Πρόνοιας και Κοινωνικών Ασφαλίσεων αρμοδιότητα εξέτασης επιδομάτων μεταφέρεται στο Υφυπουργείο Κοινωνικής Πρόνοιας και ως εκ τούτου το εν λόγω υφυπουργείο καθίσταται πλέον η καθ’ ύλην αρμόδια αρχή για θέματα κοινωνικής πρόνοιας.

Σημειώνεται ότι η επιτροπή αποφάσισε να τροποποιήσει το κείμενο του υπό αναφορά νομοσχέδιου με τη διαγραφή της προτεινόμενης αναδρομικής έναρξης της ισχύος του, ώστε η ισχύς αυτού να αρχίσει από την ημερομηνία δημοσίευσής του στην Επίσημη Εφημερίδα της Δημοκρατίας.

Η Κοινοβουλευτική Επιτροπή Εργασίας, Πρόνοιας και Κοινωνικών Ασφαλίσεων, αφού έλαβε υπόψη όλα όσα τέθηκαν ενώπιόν της, κατέληξε στις ακόλουθες θέσεις:

1. Ο πρόεδρος και το μέλος της επιτροπής βουλευτές της κοινοβουλευτικής ομάδας ΑΚΕΛ-Αριστερά-Νέες Δυνάμεις, τα μέλη της βουλευτές της κοινοβουλευτικής ομάδας του Δημοκρατικού Κόμματος, το μέλος της βουλευτής του Κινήματος Σοσιαλδημοκρατών ΕΔΕΚ, καθώς και το μέλος της βουλευτής της Δημοκρατικής Παράταξης επιφυλάχθηκαν να τοποθετηθούν επί του τροποποιημένου κειμένου του νομοσχεδίου κατά τη συζήτησή του στην ολομέλεια του σώματος.

2. Τα μέλη της επιτροπής βουλευτές της κοινοβουλευτικής ομάδας του Δημοκρατικού Συναγερμού τάσσονται υπέρ της ψήφισης του τροποποιημένου κειμένου του νομοσχεδίου σε νόμο.

Η Κοινοβουλευτική Επιτροπή Εργασίας, Πρόνοιας και Κοινωνικών Ασφαλίσεων, υπό το φως των πιο πάνω, υποβάλλει την παρούσα έκθεσή της για σκοπούς λήψης τελικής απόφασης επί του νομοσχεδίου στο στάδιο της συζήτησής του στην ολομέλεια του σώματος.

28 Φεβρουαρίου 2022

Αρ. Φακ.: 23.01.063.005-2022

ΧΚ/ΣΓΘ,ΝΚ/ΧΓ